তথ্যবিবরণী নম্বর : ৩০১৯

সংগঠিতভাবে করোনা মোকাবিলা করতে হবে

 -- খাদ্যমন্ত্রী

ঢাকা, ১৫ আষাঢ় (২৯ জুন) :

 করোনা মোকাবিলায় কেবিনেটের নির্দেশনা কঠোরভাবে প্রতিপালনে মাঠ প্রশাসনকে সজাগ থাকতে হবে। জনসাধারণ যেন এ সময়ে ঘরে থাকে এবং মাস্ক পরিধান করে তা নিশ্চিত করার আহ্বান জানিয়েছেন খাদ্যমন্ত্রী সাধন চন্দ্র মজুমদার।

 আজ নওগাঁ জেলা প্রশাসন আয়োজিত ‘করোনা মোকাবিলা এবং লকডাউনে হাসপাতাল ও রোগী ব্যবস্থাপনায় করণীয়’ শীর্ষক মতবিনিময় সভায় ভার্চুয়ালি যুক্ত হয়ে প্রধান অতিথির বক্তৃতায় মন্ত্রী এসব কথা বলেন।

 মন্ত্রী বলেন, ইউনিয়নের প্রতি ওয়ার্ডে একটি কন্ট্রোল রুম খোলা হয়েছে। বিভিন্ন পর্যায়ে কমিটি করা হয়েছে- ভলান্টিয়ার নিয়োগ করা হয়েছে। ভলান্টিয়ারগণ ও দলের নেতাকর্মীরা জনগণকে বুঝিয়ে করোনা সচেতন করবেন। লক্ষণ ছাড়াও অনেকে ভাইরাস বহন করছেন সে কারণে জনসাধারণের ঘরে অবস্থান নিশ্চিত করতে পারলে সংক্রমণ রোধ করা সম্ভব হবে।

 মন্ত্রী আরো বলেন, সংগঠিতভাবে করোনা মোকাবিলা করতে হবে। সর্বস্তরের জনসাধারনের সহযোগিতা নিয়ে এ কঠিন সময় অতিক্রম করতে হবে। মানবতার সেবায় আমাদের উত্তীর্ণ হতে হবে। এসময় তিনি মানুষের সেবার জন্য প্রশাসন ও দলের নেতাকর্মীদের আত্মনিয়োগের আহ্বান জানান।

 জেলা প্রশাসক মোঃ হারুন অর রশীদের সভাপতিত্বে স্বাস্থ্য বিষয়ে দেশের বিশিষ্টজনেরা অনুষ্ঠানে অভিমত ও পরামর্শ ব্যক্ত করেন।

 করোনা প্রতিরোধ জাতীয় কমিটির সদস্য প্রফেসর ডা. আ ফ ম রুহুল হক বলেন, সকলকে ভ্যাকসিন দেয়ার আগ পর্যন্ত মাস্ক পরা এবং স্বাস্থ্যবিধি মেনে চলাই সবচেয়ে সঠিক পন্থা। গ্রামের মানুষ মাস্ক পরতে চায় না। তাদের স্বাস্থ্যবিধি মানানো ও মাস্ক পরানো চ্যালেঞ্জিং হলেও সকলের প্রচেষ্টায় এটা বাস্তবায়ন দরকার।

 বাংলাদেশ আওয়ামী লীগের স্বাস্থ্য ও জনসংখ্যা বিষয়ক কমিটির সদস্য প্রফেসর ডা. রোকেয়া সুলতানা বলেন, করোনা মোকাবিলায় জনসচেতনতার বিকল্প নেই। জনপ্রতিনিধি ও মসজিদের ইমামদের মাধ্যমে সচেতনতা বাড়ানোর ওপর গুরুত্বারোপ করেন তিনি।

 স্বাধীনতা চিকৎসক পরিষদের নওগাঁ জেলা সভাপতি প্রফেসর ডা. আসেক হোসেন বলেন, করোনা এখন কমিউনিটি সংক্রমণ পর্যায়ে রয়েছে। রোগীর করোনা শনাক্ত হলে তার দ্রুত চিকিৎসা শুরু করতে হবে। বাজার ও মসজিদে মাস্ক পরা ও স্বাস্থ্যবিধি প্রতিপালনের পরামর্শ দেন তিনি।

 অনুষ্ঠানে সংসদ সদস্য মুহা. ইমাজ উদ্দিন প্রামাণিক, জেলা আওয়ামী লীগের সভাপতি, জেলা পরিষদের প্রশাসক বক্তৃতা করেন। বিভিন্ন বিভাগের কর্মকর্তা, জনপ্রতিনিধি, স্থানীয় আওয়ামী লীগের নেতৃবৃন্দ, গণমাধ্যমকর্মীগণ এবং বিভিন্ন ওয়ার্ডের ভলান্টিয়ারগণ ভার্চুয়ালি অনুষ্ঠানে যুক্ত ছিলেন।

 অনুষ্ঠানে নওগাঁ জেলার সিভিল সার্জন জানান এ পর্যন্ত জেলায় ৪ হাজার ৩শত পঞ্চাশ জন করোনা ভাইরাসে আক্রান্ত হয়েছেন। মৃত্যুবরণ করেছেন ৭৬ জন। শুধু জুন মাসেই আক্রান্ত হয়েছেন ২০৪৯ জন এবং মৃত্যু হয়েছে ৩৩ জনের।

#

কামাল/সাহেলা/সঞ্জীব/জয়নুল/২০২১/২২২০ঘণ্টা

তথ্যবিবরণী নম্বর : ৩০১৮

**কোভিড-১৯ সংক্রমণ রোধকল্পে আগামী ১ জুলাই ভোর ৬টা থেকে**

**সারাদেশে সাতদিনের জন্য কার্যাবলী ও চলাচলে বিধিনিষেধ**

ঢাকা, ১৫ আষাঢ় (২৯ জুন) :

 কোভিড-১৯ সংক্রমণ রোধকল্পে আগামী ১ জুলাই ভোর ৬টা থেকে সারাদেশে সাতদিনের জন্য জনসাধারণ ও যানবাহন চলাচল এবং বিভিন্ন সরকারি বেসরকারি প্রতিষ্ঠান পরিচালনা বন্ধের বিষয়ে  সরকার বিধিনিষেধ ও নিষেধাজ্ঞা পালনের সিদ্ধান্ত গ্রহণ করেছে।

 এ সময়ে জরুরি পরিষেবা প্রদানকারী কর্মরতগণ ছাড়া এবং জরুরি কারণ ছাড়া ঘরের বাইরে কেউ বের হলে তার বিরু্দ্ধে কঠোর শাস্তিমূলক ব্যবস্থা গ্রহণ করা হবে।

 বিধিনিষেধ ও নিষেধাজ্ঞা সম্পর্কিত বিস্তারিত তথ্য সংবলিত প্রজ্ঞাপন আগামীকাল মন্ত্রিপরিষদ বিভাগ থেকে জারি করা হবে।

 মাস্ক পরিধানসহ সকল স্বাস্থ্যবিধি মেনে চলার জন্য সকলকে অনুরোধ জানানো হয়েছে।

#

সাহেলা/সঞ্জীব/আব্বাস/২০২১/২১৪৮ ঘণ্টা

তথ্যবিবরণী নম্বর : ৩০১৭

আন্তর্জাতিক প্রতিযোগিতাসক্ষম শক্তিশালী পোশাকখাত তৈরিতে কাজ করছে সরকার

 -- বস্ত্র ও পাট মন্ত্রী

ঢাকা, ১৫ আষাঢ় (২৯ জুন) :

 বস্ত্র ও পাট মন্ত্রী গোলাম দস্তগীর গাজী, বীরপ্রতীক বলেন, উৎপাদনশীলতা, কর্মসংস্থান, রপ্তানি ও বিনিয়োগ বৃদ্ধির মাধ্যমে নিরাপদ ও পরিবেশবান্ধব বস্ত্র ও পোশাকখাত বিকশিত করে আন্তর্জাতিক প্রতিযোগিতাসক্ষম শক্তিশালী বস্ত্র ও পোশাকখাত তৈরিতে কাজ করছে বস্ত্র ও পাট মন্ত্রণালয়।

 আজ সচিবালয়ে বস্ত্র ও পাট মন্ত্রণালয়ের সম্মেলন কক্ষে বাংলাদেশ পোশাক প্রস্তুতকারক ও রপ্তানিকারক সমিতি (বিজিএমইএ)-এর পরিচালক পর্ষদের প্রতিনিধিদের সাথে এক মতবিনিময় সভায় মন্ত্রী এসব কথা বলনে।

 এ সময় বস্ত্র ও পাট মন্ত্রণালয়ে সচিব মো. আবদুল মান্নান, অতিরিক্ত সচিব (বস্ত্র) মোহাম্মদ আবুল কালাম, বিজেএমইএ-এর সভাপতি ফারুক হাসান, বস্ত্র ও পাট মন্ত্রণালয়ের ঊর্ধ্বতন কর্মকর্তাবৃন্দসহ বিজিএমইএ-এর প্রতিনিধিবৃন্দ উপস্থিত ছিলেন।

 মন্ত্রী বলেন, আন্তর্জাতিক প্রতিযোগিতাসক্ষম পোশাকখাত তৈরির লক্ষ্যে ‘বস্ত্রনীতি-২০১৭’ ও ‘বস্ত্র আইন-২০১৮’ প্রণয়ন করা হয়েছে। এছাড়াও সম্প্রতি ‘বস্ত্র শিল্প (নিবন্ধন ও ওয়ান স্টপ সার্ভিস কেন্দ্র) বিধিমালা-২০২১’ জারি করা হয়েছে। দক্ষ মানব সম্পদ গড়ে তোলার জন্য বর্তমান সরকার ইতোমধ্যে ৪১টি ভোকেশনাল ইনস্টিটিউট, ৮টি টেক্সটাইল ইঞ্জিনিয়ারিং কলেজ এবং ৭ টি টেক্সটাইল ডিপ্লোমা ইনস্টিটিউট প্রতিষ্ঠা করেছে। এছাড়া বিভিন্ন উন্নয়ন প্রকল্পের মাধ্যমে ৩টি টেক্সটাইল ইঞ্জিনিয়ারিং কলেজ স্থাপন, ৯টি টেক্সটাইল ডিপ্লোমা ইনস্টিটিউট স্থাপন এবং ৯টি টেক্সটাইল ভোকেশনাল ইনস্টিটিউট স্থাপন প্রকল্পের কাজ চলমান রয়েছে।

 গোলাম দস্তগীর গাজী বলেন, বস্ত্রখাতের উদ্যোক্তা ও অংশীজনের উদ্দেশ্যে বলতে চাই- যখনই বস্ত্রখাতে কোন সমস্যা হয়েছে তখনই মন্ত্রণালয় প্রয়োজনীয় সকল সহযোগিতা করেছে এবং ভবিষ্যতেও এই ধারাবাহিকতা বজায় থাকবে। একুশ শতকের চ্যালেঞ্জ মোকাবিলায় বস্ত্র ও পাট মন্ত্রণালয় সবসময় আপনাদের পাশে থাকবে। বস্ত্রখাতের টেকসই উন্নয়নে সার্বিকভাবে সহযোগিতা করা হবে।

#

সৈকত/সাহেলা/সঞ্জীব/জয়নুল/২০২১/২০৪৫ঘণ্টা

তথ্যবিবরণী নম্বর : ৩০১৬

 **করোনা মোকাবিলায় জেলা পর্যায়ে সচিবদের দায়িত্ব দেয়া প্রধানমন্ত্রীর যুগান্তকারী সিদ্ধান্ত**

 **-- নৌপরিবহন প্রতিমন্ত্রী**

ঢাকা, ১৫ আষাঢ় (২৯ জুন) :

 নৌপরিবহন প্রতিমন্ত্রী খালিদ মাহ্মুদ চৌধুরী বলেছেন, করোনা ভাইরাস মোকাবিলায় জেলা পর্যায়ে সচিবদের দায়িত্ব দেয়া প্রধানমন্ত্রী শেখ হাসিনার যুগান্তকারী সিদ্ধান্ত। খাদ্য বিতরণ ও ঔষধ সামগ্রী পৌঁছে দেয়ার ক্ষেত্রে চেইন অভ্ কমান্ড বজায় রয়েছে। খাদ্য ও ঔষধ বিতরণ কার্যক্রম স্মুথলি হয়েছে। ইউএনও, ডিসি মানুষের দ্বারে দ্বারে গেছে। মানুষ আরো সাহসী হয়েছে। শ্রেণি-পেশার মধ্যে কোনো বৈষম্য নেই। প্রধানমন্ত্রী শেখ হাসিনার নেতৃত্বে সবাই ঐক্যবদ্ধ।

 প্রতিমন্ত্রী আজ মন্ত্রণালয়ের সভাকক্ষে মন্ত্রণালয়ের উদ্ভাবনী কাজে বিশেষ অবদানের জন্য মন্ত্রণালয় ও সংস্থার ছয়জন কর্মকর্তার মাঝে ‘উদ্ভাবক পুরস্কার ২০২১’ প্রদান অনুষ্ঠানে প্রধান অতিথির বক্তৃতায় এসব কথা বলেন। নৌপরিবহন মন্ত্রণালয়ের সচিব মোহাম্মদ মেজবাহ্ উদ্দিন চৌধুরী অনুষ্ঠানে সভাপতিত্ব করেন।

 খালিদ মাহ্মুদ চৌধুরী বলেন, উদ্ভাবনী পদক্ষেপ সবক্ষেত্রে গুরুত্বপূর্ণ। উদ্ভাবনী চিন্তা শক্তির কারণে পৃথিবী এগিয়ে যাচ্ছে। বাংলাদেশও এগিয়ে যাচ্ছে; এর মূল উদ্ভাবক বঙ্গবন্ধু কন্যা প্রধানমন্ত্রী শেখ হাসিনা। দেশ এগিয়ে যাওয়ার ক্ষেত্রে প্রধানমন্ত্রী বিভিন্ন ধরনের পদক্ষেপ নিয়েছেন; যা সহায়ক শক্তি হিসেবে কাজ করছে। তিনি বলেন, উদ্ভাবনী চিন্তা-ভাবনা; একটি শক্তি। এ শক্তির প্রয়োজন আছে। এ শক্তি সঞ্চয় করতে পারলে উন্নয়ন আরো গতিশীল হবে।

 ‘কোভিড-১৯ প্রতিরোধে জনবান্ধব (নন-ইনভেসিভ ভেন্টিলেটর, ডিজইনফেক্ট্যান্ট ওভেন, অটোমেটিক হ্যান্ড স্যানিটাইজার)’ উদ্ভাবনীর জন্য মন্ত্রণালয়ের অতিরিক্ত সচিব সঞ্জয় কুমার বণিক ও বাংলাদেশ মেরিন একাডেমীর প্রদর্শক মুঃ খালেদ সালাউদ্দিন; Re-engineering of CPA One Stop Service: A Sustainable Solutions to Combat Pandemic (Covid-19) Situation উদ্ভাবনের জন্য চট্টগ্রাম বন্দর কর্তৃপক্ষের সদস্য (প্রশাসন ও পরিকল্পনা) মোঃ জাফর আলম; ‘আইসিটি ইকুইপমেন্ট ম্যানেজমেন্ট সিস্টেম’ এর জন্য মন্ত্রণালয়ের যুগ্ম সচিব (প্রশাসন ও বাজেট) ড. আ ন ম বজলুর রশীদ ও সিস্টেম এনালিস্ট জি এম ফয়সাল আহমদ এবং ‘সভাকক্ষ ব্যবহারের ব্যবস্থাপনা উন্নয়ন এবং আয়োজনের পরিকল্পনা গ্রহণ সহজীকরণ’ এর জন্য সচিবের একান্ত সচিব মোঃ আব্দুল্লাহ আল মাহমুদ পুরস্কার পান।

 প্রতিমন্ত্রী চারজনের হাতে পুরস্কার তুলে দেন। ঢাকার বাহিরের দু’জনকে অনলাইনে পুরস্কার প্রদান করা হয়।

#

জাহাঙ্গীর/সাহেলা/সঞ্জীব/জয়নুল/২০২১/২০৫৫ঘণ্টা

তথ্যবিবরণী নম্বর : ৩০১৫

 **বিইউএফটি-ইপিবি চুক্তি স্বাক্ষর অনুষ্ঠানে বাণিজ্যমন্ত্রী**

**তৈরিপোশাক খাতে দক্ষ জনশক্তির ঘাটতি পূরণ হবে**

ঢাকা, ১৫ আষাঢ় (২৯ জুন) :

 বাণিজ্যমন্ত্রী টিপু মুনশি বলেছেন, তৈরিপোশাক খাতে দক্ষ জনশক্তির বিপুল চাহিদা রয়েছে। বিদেশীকর্মীরা দেশের ম্যানেজমেন্টের এ ঘাটতি পূরণ করে। ম্যানেজমেন্ট পরিচালনার জন্য দেশেই দক্ষ জনশক্তি সৃষ্টি করা সম্ভব। তৈরিপোশাক খাতের উদ্যোক্তারা এ উদ্দেশ্যকে সামনে রেখে বিজিএমইএ ইউনিভার্সিটি অভ্ ফ্যাশন এন্ড টেকনোলজি (বিইউএফটি) গড়ে তোলেন। এ প্রতিষ্ঠানটি দেশের জন্য খুবই সম্ভাবনাময়। এখানে শিক্ষা প্রদানের মাধ্যমে দেশে ম্যানেজমেন্টের প্রয়োজনীয় দক্ষ জনশক্তি তৈরি করা সম্ভব। বাণিজ্যমন্ত্রী বলেন, বাণিজ্য মন্ত্রণালয় দেশের রপ্তানি বৃদ্ধির জন্য সবসময় কাজ করে যাচ্ছে। রপ্তানি বৃদ্ধিতে যে সকল খাতের সহযোগিতা প্রয়োজন, তা সরকার প্রদান করবে। তৈরিপোশাক খাতকে শক্ত ভিত্তির ওপর দাঁড় করাতে প্রয়োজনীয় সবকিছু করবে সরকার।

 মন্ত্রী আজ ঢাকায় বাংলাদেশ সচিবালয়ে বাণিজ্য মন্ত্রণালয়ের সম্মেলন কক্ষে রপ্তানি উন্নয়ন ব্যুরো আয়োজিত তৈরিপোশাক শিল্পে কর্মরত মিড-লেভেল ম্যানেজার ও কর্মকর্তাদের দক্ষতা বৃদ্ধির জন্য প্রফেশনাল ডিপ্লোমা কোর্স চালুর লক্ষ্যে রপ্তানি উন্নয়ন ব্যুরো (ইপিবি) এবং বিইউএফটি এর মধ্যে এক চুক্তি স্বাক্ষর অনুষ্ঠানে প্রধান অতিথির বক্তৃতায় এসব কথা বলেন।

 মন্ত্রী বলেন, তৈরিপোশাক বাংলাদেশের অন্যতম রপ্তানি খাত। আমাদের রপ্তানির প্রায় ৮৪ ভাগ আসে তৈরিপোশাক খাত থেকে। আশা ছিল ২০২১ সালের মধ্যে এ খাতের রপ্তানি ৫০ বিলিয়ন মার্কিন ডলারে উন্নীত করা। করোনার কারণে তা সম্ভব হচ্ছে না। আশা করা যায় আগামী ২০২৪-২৫ সালে এ লক্ষ্যমাত্রা অর্জন করা সম্ভব হবে।

 উল্লেখ্য, এ চুক্তির আওতায় বিইউএফটি গার্মেন্টস বিজনেস ম্যানেজমেন্ট, ইন্ডাস্ট্রিয়াল ইঞ্জিনিয়ারিং এন্ড ম্যান্যুফ্যাচারিং সিস্টেম, সাপলাই চেইন ম্যানেজমেন্ট এ তিনটি বিষয়ে পোস্ট গ্রাজুয়েট ডিপ্লোমা প্রোগ্রাম করবে। প্রতিটি কোর্সে ৩৫ জন করে মোট ১০৫ জন প্রশিক্ষণার্থী এ কোর্স সম্পন্ন করার সুযোগ পাবেন। প্রতি কোর্সের মেয়াদ হবে ৬ মাস। বিজিএমইএ এবং বিকেএমইএ এ কোর্সের জন প্রয়োজনীয় শিক্ষার্থী সিলেকশন করবে। বাণিজ্য মন্ত্রণালয় প্রয়োজনীয় অর্থ সহায়তা প্রদান করবে।

 বাণিজ্যমন্ত্রী টিপু মুনশি এবং বাণিজ্যসচিব তপন কান্তি ঘোষের উপস্থিতিতে চুক্তিতে স্বাক্ষর করেন ইপিবি’র পক্ষে মহাপরিচালক খালেদ মামুন চৌধুরী এবং বিইউএফটি’র পক্ষে ড. প্রফেসর ইঞ্জিনিয়ার মোঃ আইয়ুব নবী খান।

 ইপিবি’র ভাইস-চেয়ারম্যান এ এইচ এম আহসানের সভাপতিত্বে অনুষ্ঠানে বিশেষ অতিথি হিসেবে বক্তব্য রাখেন মন্ত্রণালয়ের সচিব তপন কান্তি ঘোষ, বিজিএমইএ সভাপতি ফারুক হাসান, এফবিসিসিআই এর সহসভাপতি এম এ মোমেন, বিকেএমইএ এর সহ-সভাপতি মোহাম্মদ হাতেম এবং বিইউএফটি এর বোর্ড অভ্ ট্রাস্টিজ এর প্রতিষ্ঠাতা চেয়ারম্যান মোজাফ্ফর উদ্দিন সিদ্দিক। এ সময় মন্ত্রণালয়ের ঊর্ধ্বতন কর্মকর্তাবৃন্দ উপস্থিত ছিলেন।

#

বকসী/সাহেলা/সঞ্জীব/জয়নুল/২০২১/২১২০ঘণ্টা

তথ্যবিবরণী নম্বর : ৩০১৪

**আইসিটি বিভাগ এবং এর অধীনস্থ দপ্তর ও সংস্থার মধ্যে**

**২০২১-২২ অর্থবছরের এপিএ স্বাক্ষর**

ঢাকা, ১৫ আষাঢ় (২৯ জুন) :

 সরকারি কাজে স্বচ্ছতা, দায়বদ্ধতা বৃদ্ধি, সুশাসন সংহতকরণ, প্রাতিষ্ঠানিক সক্ষমতা উন্নয়ন ও সম্পদের সঠিক ব্যবহার নিশ্চিতকরণের মাধ্যমে ‘রূপকল্প ২০২১’ এর বাস্তবায়নের লক্ষ্যে তথ্য ও যোগাযোগ প্রযুক্তি বিভাগ এবং এর অধীন ৬টি দপ্তর ও সংস্থার মধ্যে ২০২১-২২ অর্থবছরের বার্ষিক কর্মসম্পাদন চুক্তি (এপিএ) স্বাক্ষরিত হয়।

 আজ আগারগাঁওস্থ আইসিটি টাওয়ারে তথ্য ও যোগাযোগ প্রযুক্তি বিভাগের সভাকক্ষে সংস্থা ও দপ্তরসমূহের প্রধানগণ স্ব স্ব প্রতিষ্ঠানের পক্ষে উক্ত চুক্তিতে স্বাক্ষর করেন। সংস্থাসমূহ হচ্ছে: বাংলাদেশ কম্পিউটার কাউন্সিল, বাংলাদেশ হাইটেক পার্ক কর্তৃপক্ষ, তথ্য ও যোগাযোগ প্রযুক্তি অধিদপ্তর, কন্ট্রোলার অভ্ সার্টিফাইং অথরিটিজ, ডিজিটাল নিরাপত্তা এজেন্সি ও বাংলাদেশ ডাটা সেন্টার কোম্পানি লিমিটেড (বিডিসিসিএল)।

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্‌মেদ পলক অনুষ্ঠানে প্রধান অতিথি হিসেবে উপস্থিত ছিলেন।

 প্রধান অতিথির বক্তৃতায় আইসিটি প্রতিমন্ত্রী বলেন, সময়ের সাথে তালমিলিয়ে প্রধানমন্ত্রী শেখ হাসিনা ঘোষিত মৌলিক লক্ষ্য তথা ভিশন ২০২১ বাস্তবায়নে নিষ্ঠা ও আন্তরিকতার সাথে কাজ করতে হবে। তিনি কর্মকর্তাদের উদ্দেশ্যে বলেন, প্রধানমন্ত্রীর স্বপ্ন ডিজিটাল বাংলাদেশকে বাস্তবে রূপ দিতে বার্ষিক কর্মসম্পাদন চুক্তি অনুযায়ী অর্পিত দায়িত্ব পালন করতে হবে। তিনি অতীতের কাজের সাথে ধারাবাহিকতা বজায় রেখে কাজের পরিধি বাড়ানোর ওপরও জোর দেন।

 তথ্য ও যোগাযোগ প্রযুক্তি বিভাগের সিনিয়র সচিব এন এম জিয়াউল আলমের সভাপতিত্বে অনুষ্ঠানে অন্যান্যের মধ্যে উপস্থিত ছিলেন বাংলাদেশ হাইটেক পার্ক কর্তৃপক্ষের ব্যবস্থাপনা পরিচালক **বিকর্ণ কুমার ঘোষ**, বিসিসি’র নির্বাহী পরিচালক পার্থপ্রতিম দেব, আইসিটি অধিদপ্তরেরর মহাপরিচালক এ বি এম আরশাদ হোসেন, সিসিএ নিয়ন্ত্রক **আবু সাঈদ চৌধুরী,** ডিজিটাল নিরাপত্তা এজেন্সি’র মহাপরিচালক মোঃ খায়রুল আমীন, বিডিসিসিএল এর ব্যবস্থাপনা পরিচালক **আবু সাঈদ চৌধুরী**সহ অন্যান্য ঊর্ধ্বতন কর্মকর্তা।

#

শহিদুল/সাহেলা/সঞ্জীব/আব্বাস/২০২১/২০৫৫ ঘণ্টা

তথ্যবিবরণী নম্বর : ৩০১৩

**সমাজকল্যাণ মন্ত্রণালয়ের মাসিক ইনোভেশন সভা অনুষ্ঠিত**

ঢাকা, ১৫ আষাঢ় (২৯ জুন) :

 আজ সমাজকল্যাণ মন্ত্রণালয়ের অতিরিক্ত সচিব ও চিফ ইনোভেশন অফিসার ড. শাহ আলমের সভাপতিত্বে সমাজকল্যাণ মন্ত্রণালয়ের মাসিক ইনোভেশন সভা ভার্চুয়াল প্ল্যাটফর্মে অনুষ্ঠিত হয়। সভায় সমাজসেবা অধিদফতর, নিউরো-ডেভলপমেন্টাল প্রতিবন্ধী সুরক্ষা ট্রাস্ট, জাতীয় প্রতিবন্ধী উন্নয়ন ফাউন্ডেশন, বাংলাদেশ জাতীয় সমাজকল্যাণ পরিষদ, শারীরীক প্রতিবন্ধী সুরক্ষা ট্রাস্ট (মৈত্রী শিল্প), শেখ জায়েদ বিন সুলতান আল নাহিয়ান ট্রাস্ট এর ইনোভেশন টিমের সদস্যগণ ভার্চুয়ালি যুক্ত ছিলেন।

 সভায় সামাজিক নিরাপত্তা খাতের আওতায় বিভিন্ন কর্মসূচি বাস্তাবায়নে দপ্তর সংস্থাসমূহের নিত্যনতুন উদ্ভাবনী বিষয়সমূহ নিয়ে আলোচনা করা হয়। ভাতাসহ অন্যান্য নাগরিক সেবা প্রদানে সমাজসেবা অধিদফতরের দেশব্যাপী ৫৭৩ টি ইউনিটের বিভিন্ন কর্মকান্ডে উদ্ভাবনী সক্ষমতা বাড়ানোর বিষয়ে ডিজিটাল প্ল্যাটফর্মের ব্যবহার বাড়ানোর নির্দেশনা দেয়া হয়। সভায় মন্ত্রণালয় ও দপ্তর ও সংস্থা সমূহের সকল সেবাকে একটি প্ল্যাটফর্মে আনার জন্য বাস্তবায়নাধীন ইন্টিগ্রেটেড ডিজিটাল সার্ভিস ও ডিজিটাল উপায়ে বিভিন্ন সেবা প্রদান কার্যক্রমের অগ্রগতি নিয়ে আলোকপাত করা হয়।

 সভাপতির বক্তব্যে অতিরিক্ত সচিব ড. মো. শাহ আলম বলেন, সমাজকল্যাণ মন্ত্রণালয় জিটুপি পদ্ধতিতে বয়স্ক ভাতা, বিধবা ও স্বামী নিগৃহীতা মহিলা ভাতা, প্রতিবন্ধী ব্যক্তি ভাতা ও প্রতিবন্ধী শিক্ষার্থী ভাতা প্রদানের ক্ষেত্রে নতুন দিগন্তের সূচনা করেছে। বাংলাদেশে এত বড় পরিসরে এ ধরণের কার্যক্রম এই প্রথম, এ সেবা ইনোভেশনের মাধ্যমে আরো সহজতর করতে হবে।

#

জাকির/সাহেলা/জয়নুল/২০২১/২০২০ঘণ্টা

তথ্যবিবরণী নম্বর : ৩০১২

 **আগামী ৩১ জুলাই পর্যন্ত সকল ধরনের প্রাথমিক বিদ্যালয়**

**ও কিন্ডারগার্টেনের চলমান ছুটি বাড়ানো হয়েছে**

ঢাকা, ১৫ আষাঢ় (২৯ জুন) :

 করোনা ভাইরাসের সংক্রমণ থেকে শিক্ষার্থীদের সুরক্ষার জন্য আগামী ৩১ জুলাই ২০২১ পর্যন্ত সকল ধরণের সরকারি, বেসরকারি প্রাথমিক বিদ্যালয় ও কিন্ডারগার্টেনের চলমান ছুটি বাড়ানো হয়েছে। এসময় নিজেদের ও অন্যদের করোনা ভাইরাসের সংক্রমণ থেকে সুরক্ষার লক্ষ্যে শিক্ষার্থীগণ নিজ বাসস্থানে অবস্থান করবে। পাশাপাশি অনলাইন শিক্ষা কার্যক্রম অব্যাহত থাকবে।

 প্রাথমিক ও গণশিক্ষা মন্ত্রণালয়ের এক বিজ্ঞপ্তিতে আরো জানানো হয় যে, প্রধানমন্ত্রীর কার্যালয়, মন্ত্রিপরিষদ বিভাগ, জনপ্রশাসন মন্ত্রণালয় এবং স্বাস্থ্যসেবা বিভাগ কর্তৃক সময়ে সময়ে জারীকৃত নির্দেশনা ও অনুশাসনসমূহ শিক্ষার্থীদের মেনে চলতে হবে। শিক্ষার্থীদের বাসস্থানে অবস্থানের বিষয়টি অভিভাবকবৃন্দ নিশ্চিত করবেন এবং স্থানীয় প্রশাসন তা নিবিড়ভাবে পরিবীক্ষণ করবেন। সংশ্লিষ্ট বিদ্যালয়ের প্রধান শিক্ষকগণ তাঁদের শিক্ষার্থীরা যাতে বাসস্থানে অবস্থান করে নিজ নিজ পাঠ্যবই অধ্যয়ন করে সে বিষয়টি সংশ্লিষ্ট অভিভাবকদের মাধ্যমে নিশ্চিত করবেন।

#

রবীন্দ্রনাথ/সাহেলা/জয়নুল/২০২১/২০০০ঘণ্টা

তথ্যবিবরণী নম্বর : ৩০১১

**কোভিড**-**১৯ সংক্রান্ত সর্বশেষ প্রতিবেদন**

 ঢাকা, ১৫ আষাঢ় (২৯ জুন) :

 ‌         স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা প্রতিষ্ঠান (আইইডিসিআর)-এর তথ্যানুযায়ী গত ২৪ ঘণ্টায় দেশে ৩১ হাজার ৯৮২ জনের নমুনা পরীক্ষা করে ৭ হাজার ৬৬৬ জনের শরীরে করোনা সংক্রমণ পাওয়া গেছে। এ নিয়ে বাংলাদেশে এখন পর্যন্ত কোভিড-১৯ আক্রান্ত রোগীর সংখ্যা ৯ লাখ ৪ হাজার ৪৩৬ জন।

 গত ২৪ ঘণ্টায় ১১২জন-সহ এ পর্যন্ত ১৪ হাজার ৩৮৮ জন এ রোগে মৃত্যুবরণ করেছেন।

 করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ৮ লাখ ১১ হাজার ৭০০ জন।

#

দলিল/সাহেলা/আব্বাস/২০২১/১৯৪২ ঘণ্টা

তথ্যবিবরণী নম্বর : ৩০১০

 **রবীন্দ্রনাথ ঠাকুরের রবীন্দ্রনাথ হিসেবে বেড়ে ওঠার পেছনে**

**বাংলাদেশের গুরুত্বপূর্ণ অবদান রয়েছে**

 **-- সংস্কৃতি প্রতিমন্ত্রী**

ঢাকা, ১৫ আষাঢ় (২৯ জুন) :

 সংস্কৃতি বিষয়ক মন্ত্রণালয়ের প্রতিমন্ত্রী কে এম খালিদ বলেছেন, বিশ্বকবি রবীন্দ্রনাথ ঠাকুরের রবীন্দ্রনাথ হিসেবে বেড়ে ওঠার পেছনে বাংলাদেশের গুরুত্বপূর্ণ অবদান রয়েছে। রবীন্দ্ররচনার প্রায় সমস্ত প্রাঙ্গণ জুড়ে কোনো-না-কোনোভাবে বাংলাদেশের মাটি, মানুষ, প্রকৃতি স্থান করে নিয়েছে। তিনি তাঁর বিভিন্ন রচনায় বাংলাদেশ শব্দটি ৩৯৭ বার উচ্চারণ করেছেন। তাঁর সাহিত্য জীবনের এক সোনালি সময় কেটেছে সিরাজগঞ্জের শাহজাদপুর ও কুষ্টিয়ার শিলাইদহে। তিনি ভালোবেসেছিলেন বাংলার নিসর্গকে।

 প্রতিমন্ত্রী আজ বিশ্বকবি রবীন্দ্রনাথ ঠাকুরের ১৬০তম জন্মবার্ষিকী উদ্যাপন উপলক্ষে জাতীয় গ্রন্থকেন্দ্র আয়োজিত 'নানা রবীন্দ্রনাথের মালা: রবীন্দ্র গ্রন্থ-পরিক্রমা' শীর্ষক অনলাইন সেমিনারে প্রধান অতিথির বক্তৃতায় এসব কথা বলেন।

 প্রধান অতিথি বলেন, বাংলা সাহিত্যের এমন কোন শাখা নেই যেখানে রবীন্দ্রনাথের পদচারণা নেই। তিনি বাংলা সাহিত্যে এনে দিয়েছেন পরিপূর্ণতা ও আধুনিকতা। নোবেল পুরস্কার এনে দিয়ে বাংলা ভাষাকে, বাংলা সাহিত্যকে, বাংলাদেশকে বিশ্বের দরবারে সম্মানের আসনে বসিয়েছেন। ৮০ বছরের (১৮৬১-১৯৪১) জীবনে সাহিত্য চর্চা করেছেন দীর্ঘ ৬৬ বছর।

 কে এম খালিদ বলেন, রবীন্দ্রনাথ বাংলাদেশের মানুষের কাছে চিরকালই প্রাসঙ্গিক। তাই তাঁকে আমাদের প্রতিনিয়ত স্মরণ করতে হয়, তাঁর কাছ থেকে উদ্দীপনা নিতে হয়। যতদিন বাংলা ভাষা থাকবে, যতদিন বাংলাদেশ থাকবে, ততোদিন রবীন্দ্রনাথ থাকবেন আমাদের হৃদয়ের মাঝে, সকল কর্মে ও সাধনায়।

 সংস্কৃতি বিষয়ক মন্ত্রণালয়ের সচিব মোঃ আবুল মনসুর এর সভাপতিত্বে সেমিনারে মূল প্রবন্ধ উপস্থাপন করেন বিশিষ্ট লেখক, সাংবাদিক ও প্রাবন্ধিক আবুল মোমেন। আলোচনা করেন ঢাকা বিশ্ববিদ্যালয়ের বাংলা বিভাগের অধ্যাপক বিশ্বজিৎ ঘোষ ও জাহাঙ্গীরনগর বিশ্ববিদ্যালয়ের বাংলা বিভাগের অধ্যাপক খালেদ হোসেন। শুভেচ্ছা বক্তৃতা করেন সংস্কৃতি বিষয়ক মন্ত্রণালয়ের অতিরিক্ত সচিব সাবিহা পারভীন।

 সেমিনারে রবীন্দ্রসংগীত পরিবেশন করেন বিশিষ্ট রবীন্দ্র সংগীতশিল্পী রেজওয়ানা চৌধুরী বন্যা। রবীন্দ্রনাথের কবিতা থেকে আবৃত্তি করেন বিশিষ্ট আবৃত্তিকার ভাস্বর বন্দোপাধ্যায়।

 অনুষ্ঠান সঞ্চালনা করেন সংস্কৃতি বিষয়ক মন্ত্রণালয়ের যুগ্মসচিব ও জাতীয় গ্রন্থকেন্দ্রের পরিচালক অসীম কুমার দে।

#

ফয়সল/সাহেলা/জয়নুল/২০২১/১৯৩০ঘণ্টা

তথ্যবিবরণী নম্বর : ৩০০৯

**শিক্ষা প্রতিষ্ঠানসমূহের চলমান ছুটি আগামী ৩১ জুলাই পর্যন্ত বৃদ্ধি**

ঢাকা, ১৫ আষাঢ় (২৯ জুন) :

 দেশের মাধ্যমিক ও উচ্চমাধ্যমিক পর্যায়ের সকল শিক্ষা প্রতিষ্ঠান এবং এবতেদায়ি ও কওমি মাদ্রাসাসমুহের চলমান ছুটি আগামী ৩১ জুলাই ২০২১ তারিখ পর্যন্ত বৃদ্ধি করা হয়েছে।

 সারা দেশে করোনা পরিস্থিতি আরো অবনতি হওয়ায় এবং কঠোর লকডাউন কার্যকর থাকায় শিক্ষার্থী, শিক্ষক, কর্মচারী ও অভিভাবকদের স্বাস্থ্য সুরক্ষা ও সার্বিক নিরাপত্তা বিবেচনায় এবং কোভিড-১৯ সংক্রান্ত জাতীয় পরামর্শক কমিটির সাথে পরামর্শক্রমে দেশের মাধ্যমিক ও উচ্চ মাধ্যমিক পর্যায়ের সকল শিক্ষা প্রতিষ্ঠান এবং এবতেদায়ি ও কওমি মাদ্রাসাসমূহের চলমান ছুটি বৃদ্ধি করা হয়েছে।

#

খায়ের/সাহেলা/জয়নুল/২০২১/১৯১০ঘণ্টা

তথ্যবিবরণী নম্বর : ৩০০৮

**২০৩০ সালের মধ্যে দেশের বিদ্যালয়সমূহ হাইস্পিড ইন্টারনেট কানেক্টিভিটিতে যুক্ত হবে**

 **-- আইসিটি প্রতিমন্ত্রী**

ঢাকা, ১৫ আষাঢ় (২৯ জুন) :

 তথ্য ও যোগাযোগ প্রযুক্তি প্রতিমন্ত্রী জুনাইদ আহ্মেদ পলক বলেছেন, আগামী ২০৩০ সালের মধ্যে দেশের এক লাখ ৭০ হাজার প্রাথমিক ও মাধ্যমিক বিদ্যালয় ফাইবার অপটিক্যাল হাইস্পিড ইন্টারনেট কানেক্টিভিটিতে যুক্ত হবে। আইসিটি বিভাগের অধীন ডিজিটাল কানেক্টিভিটি প্রকল্পের আওতায় এ কার্যক্রম বাস্তবায়ন করা হবে। তিনি বলেন, প্রযুক্তিতে কেউ যেন পিছিয়ে না থাকে সে লক্ষ্যে গার্লস ইন আইসিটি প্রোগ্রাম, জব অপারচুনিটি অ্যান্ড এমপাওয়াম্যান্টসহ বিভিন্ন কার্যক্রম হাতে নেয়া হয়েছে।

 প্রতিমন্ত্রী আজ আন্তর্জাতিক টেলিকমিনিউকেশন ইউনিয়নের এশিয়া এন্ড দি প্যাসিফিক রিজিওনাল অফিসের উদ্যোগে ‘গালর্স ইন টেক ডে বাংলাদেশ ২০২১’ অনুষ্ঠান উদ্বোধনকালে অনলাইনে সংযুক্ত হয়ে এসব কথা বলেন।

 অনুষ্ঠানে অন্যান্যের মধ্যে বক্তব্য রাখেন আন্তর্জাতিক টেলিকমিনিউকেশন ইউনিয়নের এশিয়া ফর প্যাসিফিক রিজিওনাল ডিরেক্টর অসুকু ওকুন্ডা, এশিয়া এন্ড প্যাসিফিক এলাইন্স ফর ইন্টারনেট ওয়ার্ল্ড ওয়াইড ফাউন্ডেশনের রিজিওনাল হেড অন্জু মন্ডল।

 পলক বলেন, ইউনাইটেড নেশনস এর সহযোগিতায় ওয়াইফাই প্রোগ্রামের মাধ্যমে ৫০ হাজার এন্টারপ্রেনিয়র তৈরি করা হয়েছে। ফিল্যান্সার থেকে এন্টারপ্রেনিয়র তৈরির লক্ষ্যে ৪ হাজার নারীকে প্রশিক্ষণ প্রদান করা হয়েছে। এছাড়াও আইটি সার্ভিস প্রোভাইডার ও ওমেন কল সেন্টার এজেন্ট হিসাবে প্রায় ৭ হাজার নারীকে প্রশিক্ষণ প্রদান করা হয়েছে।

 ‘মুক্তপাঠ’ বাংলা ভাষায় সর্ববৃহৎ ই-লার্নিং প্লাটফর্ম উল্লেখ করে পলক বলেন, যেখানে অনলাইনে সাধারণ শিক্ষা, কারিগরি ও বৃত্তিমূলক শিক্ষা এবং সমগ্র জীবনব্যাপী শিক্ষা গ্রহণের সুযোগ রয়েছে।

 পলক বলেন, আগামী বছর থেকেই প্রাথমিক পর্যায়ে কোডিং শিক্ষা অন্তর্ভুক্ত করতে প্রাথমিক ও গণশিক্ষা মন্ত্রণালয়ের সঙ্গে নিবিড় ভাবে কাজ করছে আইসিটি বিভাগ। বর্তমান ও আগামী প্রজন্মকে দক্ষ করে তুলতে দেশে আরো ৩৫ হাজার আধুনিক ডিজিটাল কম্পিউটার ল্যাব প্রতিষ্ঠা করা হবে।

#

শহিদুল/সাহেলা/জয়নুল/২০২১/১৯০০ঘণ্টা

তথ্যবিবরণী নম্বর : ৩০০৭

**গ্রিসের মানোলাদায় অগ্নিকাণ্ডে ক্ষতিগ্রস্ত প্রবাসীদের পাশে বাংলাদেশ দূতাবাস**

এথেন্স (গ্রিস), ২৯ জুন :

 গ্রিসে নিযুক্ত বাংলাদেশের রাষ্ট্রদূত আসুদ আহ্‌মেদের নেতৃত্বে বাংলাদেশ দূতাবাসের একটি টিম গতকাল পশ্চিম গ্রিসের মানোলাদা নামক স্থানে ভয়াবহ অগ্নিকাণ্ডে ক্ষতিগ্রস্ত প্রবাসী বাংলাদেশিদের আবাসস্থল পরিদর্শন করেন। গত ২৭ জুন গ্রিসের মানোলাদা এলাকায় এক ভয়াবহ আগুনে প্রায় ৩০০ জন প্রবাসী বাংলাদেশী কৃষি শ্রমিকের ৩৮টি ফারাঙ্গা (অস্থায়ী আবাসস্থল) সম্পূর্ণরুপে পুড়ে যায়। প্রবাসী শ্রমিকগণ সে সময় সৌভাগ্যক্রমে প্রাণে বেঁচে যান। তবে আগুনে তাদের টাকা পয়সা, পাসপোর্ট, পোশাক ও খাদ্যসহ নিত্যপ্রয়োজনীয় সবকিছু পুড়ে যায়। ঘটনার অব্যবহিত পরে গ্রিসের বাংলাদেশ দূতাবাস স্থানীয় প্রবাসী বাংলাদেশিদের সম্পৃক্ত করে ক্ষতিগ্রস্ত ব্যক্তিদের খোঁজখবর নেয়। ঘটনাস্থল পরিদর্শন কালে প্রবাসী বাংলাদেশিগণ এ সংকটকালে তাদেরকে বিনা ফিতে পুনরায় পাসর্পোট প্রদানসহ অন্যান্য সকল সহযোগিতা প্রদানের জন্য রাষ্ট্রদূতকে অনুরোধ জানান। আগুনের ভয়াবহ তাণ্ডবে পোড়া গ্যাস সিলিন্ডার, কাপড় চোপড়, খাদ্যদ্রব্য ও অন্যান্য ধ্বংসাবশেষ দেখে ক্ষতিগ্রস্তদের প্রতি দূতাবাস টিম সমবেদনা জানান।

 এ সময় বাংলাদেশের রাষ্ট্রদূত ক্ষতিগ্রস্ত প্রবাসীদের দ্রুত পাসর্পোট প্রাপ্তিসহ আবাসস্থল, খাবার সরবরাহ এবং আইনগত সহযোগিতার বিষয়ে বিস্তারিত আলোচনা করেন। দূতাবাসের আহবানে এথেন্সসহ গ্রিসের বিভিন্ন স্থানে বসবাসরত প্রবাসী নেতৃবৃন্দ ইতোমধ্যেই ক্ষতিগ্রস্ত প্রবাসীদের পাশে দাঁড়ানোর আশ্বাস দিয়েছেন। পরিদর্শনকালে রাষ্ট্রদূতের সঙ্গে উপস্থিত ছিলেন দূতাবাসের প্রথম সচিব (শ্রম) বিশ্বজিত কুমার পাল।

 দূর্ঘটনাস্থল পরিদর্শন শেষে বিকেলে রাষ্ট্রদূত আসুদ আহ্‌মেদ স্থানীয় ভারদা অঞ্চলের মেয়র লেজাস ইয়ানিস এর সঙ্গে দূর্ঘটনা ও এর থেকে স্থায়ীভাবে উত্তরণের উপায় নিয়ে বৈঠক করেন। রাষ্ট্রদূত প্রবাসী বাংলাদেশি কর্মীদের জন্য অস্থায়ী আবাসস্থলের পরিবর্তে পাকা ও স্বাস্থ্যসম্মত বাসস্থানের ব্যবস্থা করার জন্য মেয়রকে অনুরোধ জানান। মেয়র বাংলাদেশি প্রবাসীদের জন্য দ্রুততম সময়ের মধ্যে নতুন অস্থায়ী বাসস্থান নির্মাণসহ ক্ষতিগ্রস্তদের সার্বিক সহযোগিতা প্রদানের বিষয়ে রাষ্ট্রদূতকে আশ্বাস প্রদান করেন। তাঁরা ক্ষতিগ্রস্ত কর্মীসহ স্থানীয় কৃষি সেক্টরে নিয়োজিত কর্মীদের জন্য মানোলাদা ও এর নিকটবর্তী গ্রামসমূহে স্থায়ী আবাসস্থল তৈরির বিষয়ে প্রয়োজনীয় ব্যবস্থা গ্রহণের বিষয়ে আলোচনা করেন। প্রবাসী বাংলাদেশিদের সকল প্রয়োজনে মেয়র আন্তরিকভাবে পাশে থাকবেন বলেও রাষ্ট্রদূতকে আশ্বস্ত করেন। রাষ্ট্রদূত মেয়রকে ক্ষতিগ্রস্ত বাংলাদেশিদের অতিসত্ত্বর নতুন পাসর্পোট প্রাপ্তির জন্য পুলিশ রিপোর্টসহ অন্যান্য সহযোগিতা প্রদানের অনুরোধ করেন।

#

অনসূয়া/জসীম/আসমা/২০২১/১১৩০ ঘণ্টা

তথ্যবিবরণী নম্বর : ৩০০৬

**ইকবাল আহমেদের মৃত্যুতে পররাষ্ট্রমন্ত্রীর শোক**

ঢাকা, ১৫ আষাঢ় (২৯ জুন) :

 ভয়েস অভ আমেরিকার বাংলা বিভাগের সাবেক প্রধান ইকবাল আহমেদের মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

 ড. মোমেন মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

তৌহিদুল/অনসূয়া/জসীম/আসমা/২০২১/১১৩০ ঘণ্টা

তথ্যবিবরণী নম্বর : ৩০০৫

**কাতার প্রবাসী বাংলাদেশিদের জন্য সচেতনতামূলক ওয়েবিনার সিরিজের উদ্ধোধন**

কাতার, ২৯ জুন :

 কাতারের মিনিস্ট্রি অভ ইন্টেরিয়র এবং বাংলাদেশ দূতাবাসের যৌথ উদ্যোগে কাতারে বসবাসরত বাংলাদেশ কমিউনিটির জন্য Zoom Platform-এ ৭ পর্বের একটি ওয়েবিনার সিরিজের উদ্ধোধন করা হয়। ২৭ জুন উক্ত অনুষ্ঠানে প্রধান অতিথি হিসেবে প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন বাংলাদেশ থেকে যু্ক্ত হোন। অনুষ্ঠানটি সভাপতিত্ব করেন কাতারে নিযুক্ত বাংলাদেশের রাষ্ট্রদূত মো: জসীম উদ্দিন।

 প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব ড. আহমেদ মুনিরুছ সালেহীন প্রবাসীদের গুরুত্বপূর্ণ মানবসম্পদ হিসেবে আখ্যায়িত করে প্রবাসীদের জন্য গৃহীত মন্ত্রণালয়ের বিভিন্ন কার্যক্রম তুলে ধরেন। মাদকসহ যে কোন অপরাধ থেকে দূরে থেকে যোগ্যতা ও আচরণের মাধ্যমে কাতারে বাংলাদেশ কমিউনিটি সম্পর্কে ইতিবাচক ধারণা সৃষ্টির জন্য তিনি আহ্বান জানান।

 রাষ্ট্রদূত মোঃ জসীম উদ্দিন করোনাকালে প্রবাসীদের স্বাস্থ্য সুরক্ষা ও বিনামূল্যে ভ্যাকসিন দেয়ার জন্য কাতারের আমির ও কাতার সরকারের প্রতি ধন্যবাদ জ্ঞাপন করেন। দূতাবাসের বিভিন্ন সেবামূলক কার্যক্রম তুলে ধরার পাশাপাশি তিনি সকলকে কাতারের স্থানীয় নিয়ম কানুন মেনে চলার জন্য অনুরোধ জানান।

 অনুষ্ঠানে নির্ধারিত 'Drugs and Alcohol Prevention' শীর্ষক প্রেজেন্টেশন করেন কাতারের Drugs Prevention Department  এর কর্মকর্তা ড. নাদির আব্বারা।  বাংলাদেশ দূতাবাস এবং ইন্টেরিয়র মিনিস্ট্রির কর্মকর্তাবৃন্দ, বাংলাদেশ কমিউনিটির নেতৃবৃন্দ সহ প্রায় তিনশত প্রবাসী বাংলাদেশি উক্ত অনুষ্ঠানে অংশগ্রহণ করেন।

#

অনসূয়া/জসীম/আসমা/২০২১/১১৩০ ঘণ্টা

Handout Number : 3004

**Bangladesh Embassy Extends Consular Services to the State of Texas**

Washington DC, 29 June :

 The Embassy of Bangladesh in Washington DC organized mobile consular camps from 18-23 June in Houston and Austin of Texas. A large number of Bangladesh expatriates living in Houston, Austin and surrounding cities received various consular services such as re-issue of Machine-Readable Passports, NVR and Attestation, etc. Approximately 800 people received services from these consular camps.

 Bangladesh Ambassador to USA M Shahidul Islam visited the consular camps and interacted with the service seekers. The Bangladesh diaspora in Texas expressed their gratitude to the Ambassador for arranging mobile consular camps. The Embassy, as part of its public diplomacy and welfare programs, will continue hosting mobile consular camps in different cities to facilitate consular services to the Bangladesh community.

**‘Remittance, Investment & Business Promotion in Bangladesh’ Campaign**

**Held in Atlanta, Georgia**

 An embassy team attended a ‘Remittance, Investment & Business Promotion in Bangladesh’ campaign recently in Atlanta, Georgia.

 Bangladeshi expatriates, community leaders, representatives of the Bangladesh Association of Georgia (BAG), businessmen and entrepreneurs were present at this event. In the seminar, Bangladesh’s recent achievements under the leadership of Prime Minister Sheikh Hasina were highlighted. Participants were also able to, in detail, learn about the benefits of investing in three major savings/investment instruments offered by the Bangladesh Government: Wage Earner Development Bond, US Dollar Investment Bond, and US Dollar Premium Bond. They were informed of the existing 2% cash incentives on conventional remittances and discussed the procedures of the opening of foreign currency (FC) accounts in Bangladesh. The participants highly appreciated this initiative and extended their sincere thanks to the Ambassador of Bangladesh to the USA and expressed their keen interest in investing on those instruments.

#

Shah Alom/Anasuya/Zashim/Asma/2021/1130 hours